Jyväskylän kaupunki aikoo edelleen kaupata Valtiontaloa ja sen viereistä tonttia yhtenä kokonaisuutena. Tilapalvelun johtokunta käsittelee tänään Valtiontalon suojelupäätöksen purkamisen selvittämisestä tehtyä valtuustoaloitetta.

Jyväskylän kaupungin tilapalvelun johtokunta antaa tänään vastineensa valtuustoaloitteeseen, jossa kaupungin kehotetaan selvittämään Valtiontalon suojelupäätöksen purkaminen ja viereisen tontin myynti erillään.

Suojelupäätöksen mahdollista purkamista on jo selvitetty vuonna 2006 Museoviraston kanssa.

– Sillon jo tiedusteltiin onko se ylipäätään mahdollista ja selvä vastaus oli, että ei, sanoo kiinteistöjohtaja Esko Eriksson.

Uutta rakennetaan vanhan ehdoilla

Tilapalvelun näkemyksen mukaan Valtiontalo-rakennusta sekä tyhjää tontiosaa täytyy myös jatkossa kehittää yhtenä kokonaisuutena.

– Sehän on yksi kiinteistä, joka toki on mahdollista tonttijaolla jakaa kahdeksi, mutta siinä on selkeät perusteet, miksi meidän ei sellaista kannata tehdä, vaan myydä ne yhdessä. Tätä myös esitämme vastaukseksi valtuustoaloitteeseen.

Tilapalvelun mukaan toiminnallisesti Valtiontalo-rakennuksen käytön on osaksi perusteltua tukeutua tyhjälle tontille rakennettavaan uudisrakennukseen, koska osaan Valtiontalon tiloista on vaikea kehittää itsenäistä käyttötarkoitusta.

Jos valtuustoaloitteen käsittely hyväksytään, kaupunki jatkaa Valtiontalon uuden myyntikierroksen valmistelua sekä asemakaavan muutosta.

Kaavoituksella on tarkoitus muuttaa tontin rakennusoikeutta uudisrakennusta ja korttelin huoltopihaa varten.